text:
ASSEMBLEE DAL CLERO 1975. Un grant moment di comunion e di sperance
Ai 25-27 di Jugn dal 1975 e je stade fate la Assemblee dai predis de diocesi di Udin. Un fat di straordenarie impuartance pe novitât e pal grant e franc dibatit che si è svilupâts in chei trê dîs tra i predis e pes sperancis che e veve impiadis te nestre glesie. Si jere a 10 agns de conclusion dal Concili,. Tune grande clime di dialic e di confront. Mi impensi che pre Checo Placerean tal prin intervent al à scomençât cul domandâ di lei il verbâl de ultime assemblee dai predis fate “ai timps dal patriarcje Bertrant”, seguide di une grande ridade gjenerâl.
O ripuartìn culì une memorie inedite di pre Antoni.
pre Roman Michelot
✽✽ Inte mê vite o ài vude ocasion di vivi tancj avigniments in maniere indirete, traviers de relazion e des sensazions dai protagoniscj. O feveli di fats come la rivoluzion francese, chê russe o altris grancj moments che a àn verementri dividude la storie intun prin e intun dopo. O crôt di vê podût metimi in sintonie cui protagoniscj parcè che une esperience simile, plui in piçul ma compagne te sostance e te cjarie emotive, le ài vivude in chel an e in chei dîs. Moments di vere comunion e di vive sperance.
✽✽ O vevin dibisugne, dopo dai disastris economics e plui ancjemò spirituâi di Zaffonato e in chê clime di sfâs e di disperazion che si le palpave dapardut, dal seminari ae ultime canoniche. Po stâi che la grande dibisugne nus vedi fat viodi plui biel di chel che al jere il fat, ma par me a son stadis zornadis straordenaris.
✽✽ Le vevin preparade a dovê, cun relazions, discussions, dibatiments, barufis, strategjiis, cenis, bevudis, ridadis… Diu, ce zornadis! No sai cemût clamâ il nestri ategjament spirituâl: se goliardie o ingjenuitât o fede mistiche. Parcè che bisugne jessi dome ingjenuis o mats a pensâ di cambiâ une struture reazionarie par costituzion come la glesie. Epûr o jerin convints. E cuant che si partive a buinorone des nestris monts par vignî jù a incendiâ di vivarositât la barache, si sintivin come i partigjans cuant che a levin a puartâ une svintulade di libertât. ✽✽ E cuant che sore sere si tornave sù, stracs di vueli sant e cun cualchi gotut di plui, o sintivin di vê metût un tasselut gjenuin par une cjase gnove. Bisugne jessi stâts li come che o sin stâts nô, il nestri grop di Glesie Furlane, par capî ce che o intint di dî. E ogni volte che o lei il vanzeli di Zuan, chel di Nicodem che al à di tornâ a nassi, jo o pensi a colp ae assemblee dal ‘75. No mi vergogni gran: mi sint e mi sintarai simpri fi di chê assemblee.
✽✽ In chei dîs benedets o ài sintude, pe prime volte in maniere cussì vive, la sodisfazion e la braùre di jessi furlan e di jessi predi. Mi soi sintût a part di un grant popul e di vê un gran destin ancje par chel che al rivuardave il so avignî. Ancje l’ultin paîs dal mont, come chel che o jeri jo, mi à someât une robone. Parcè che al jere un tasselut de glesie e dal popul furlan.
✽✽ Si à tacât, tal miercus, cun 394 predis, e si à finît, tal vinars dopomisdì, cun 315. A bastaressin chescj numars, che no si son ripetûts plui, par dî la grande sperance dai predis furlans e se a son salvadis.
✽✽ Si veve za tal cjâf la idee di assemblee permanent. Se po dopo il vescul e il consei pastorâl e la cubie curiâl a àn fat lâ in vacje il progjet di une diocesi in stât di assemblee, la colpe no po jessi ni di pre Checo ni di Borgo, ma di chei che a àn simpri vût il tamon e che a àn zuiât a fâ i democratics savint che, une volte sierade l’assemblee, il comant ur sarès tornât a lôr. Al è il câs dal Vanzeli: dal diaul che al torne cun siet diauluts un piês di chel altri. Chest al sta a dimostrânus che la curie e la jerarchie e je propit di “istituzion divine”. Magari par ledrôs. ❚
pre Antoni Beline


c: text/html

text:
La
revision de strategjie pe educazion cul galês tant che lenghe
veicolâr dade fûr dal guvier dal Gales e je la dimostrazion che il
plan al veve cetancj difiets e che e covente une riforme radicâl. A
dîlu e je la organizazion Cymdeithas yr
Iaith Gymraeg che e segnale cemût che,
par stesse amission dal guvier, si vedi mancjât e di tant l’obietîf
di slargjâ al 25% dai fruts des primariis la educazion a imersion
par galês dentri dal 2015. Cun di plui no si viodin progrès nancje
intal ûs dal galês tant che lenghe seconde, che al va dilunc a
mostrâ ducj i siei ponts debui. Pal puartevôs de sezion educazion
de Cymdeithas,
Toni Schiavone, la soluzion miôr e sarès duncje di eliminâ il
prime pussibil il galês tant che lenghe seconde e di doprâlu in
dutis lis scuelis come lenghe veicolâr par buine part des materiis.
Font:
Cymdeithas yr Iaith Gymraeg,
10/03/16

robotstxt: allowed

filter: keep


text:
lunedì 27 agosto 2012
Al veve trê agns e al è muart brusât
Al veve trê agns e al è muart brusât. La mari a fo clamade in tribunâl e dopo vei tribulât un pouc a è stade diliberade. Una storia vera e documentade, sucedude tal 1892. Cumò chel frut nus conta
«Di ca sù jout di mê mari e da mê int»
Venezia, 28 aprile 1892: «La Corte di Giustizia accolto il ricorso ed in risposta della sentenza 4 marzo 1892 del Tribunale di Tolmezzo [di] non farsi luogo a procedimento al confronto di [omissis] Catterina fu Matteo d’anni 45 pell’imputatagli reato previsto dall’art. 3711 del Cod. Penale per non incorrere nel fatto
addebitatele […]».
1. Regio Decreto 30 giugno 1889, n. 6133 : «Chiunque, per imprudenza, negligenza, ovvero per imperizia nella propria arte o professione, o per inosservanza di regolamenti, ordini o discipline, cagiona la morte di alcuno, è punito con la detenzione da tre mesi a cinque anni e con la multa da lire cento a tremila. […]».
A era ora! Finalmenti di ca su pos tirâ il flât e jessi content pa mê cjara mari. Ai erin ormai masse meis che chesta rouba si strassinave e no volevin capî…
Ma cemût si podia pensâ che mê mari a fos stade (cemût ch’ai àn det lôr) «negligente e imprudente», peraulas ch’a mi à vulût una dada a capî ce che as voleva dî… Impussibil! Pensait che la vevin condanada a passa 70 dîs di pareson e a una multa (che za no vin nua) par veimi lassât di bessol in cjasa cun mê sûr di sîs agns. Ma una mari no pos migo stâ dut il dì devurmi. E i servisis? E las bestias? E duta la cjasa da mandâ indevant? Che gno pari al è muradôr, al è fûr a lavorâ… E cun chestas peraulas si è sierât il dut:
«Considerato che una tale volontarietà [di causare la morte n.d.r.], un tale consentimento non può ritenersi siasi verificato nella [omissis] riferibilmente al
fatto della morte del di lei bambino; lo respinge anzitutto l’intenso affetto pel proprio nato…»
Ce dî… sei nassût indât… o forsi no. In dut Cleulas ducj a san che i frutins che, coma me, a murin piçui ai daventa a colp agnui e in chê dì no si sunin las parias ma
i componons e la messa no è di funerâl ma “dai agnui”.
E cussì, ai 30 di Zenâr dal 1892, compagnât dal sun dai componons e dopo vei patît cuatri dîs (che las scotadas a fasin mâl) mi sei sindilât, a cjalâ ducj dal alt. E su pal sfoi al è stât segnât: «hanno dichiarato che a ore meridiane 12 e minuti 30 di oggi
e morto [omissis] Giacomo». E jo, Jacum, sei stât scancelât dai regjistros das Istituzions umanas par entrâ in chês sempiternas. Ma no sarès restât da bessol parcè che via pal an a saressin stâts sîs i canais muarts e segnâts su par chei sfois (Anna
Maria di 6 meis, Alfonso Antonio di 1 an e 6 meis, Palmira Rosalia di 4 agns e di 1 an Barnaba Pietro e Giulia Caterina)… cui par un motîf, cui par un ati. Jo, par contausa duta eri classe 1888, si chè duncje vevi trei agns e – coma c’al è sucedût
encje di chescj agns e voreis za capît – sei muart brusât.
«[…] nel 26 gennaio 1892 lasciati incustoditi in casa per circa un quarto d’ora il proprio figlio Giacomo di anni 3 in compagnia soltanto d’una sorellina di
anni sei […] il fanciullo suddetto avvicinandosi al focolaio nel quale ardevano legna si appiccò il fuoco alle vesti e ne riportò ustioni così vaste e profonde da causarne la morte avvenuta nel 30 gennaio successivo».
E ce freit in chê dì! Ai 30 di Zenâr dal 1892, a tirava una buera! E mi vevin metût intuna cassute e mê santula mi puartava.
Ai jodut dut! Parcè che, pal fat chi eri un frut no taponavin la cassuta fin sul simiteri ma a lassavin che ducj mi viodessin. Eri biel, a sameava chi fases un clup! Dut vistît di blanc e cuntuna granda scufa. E vistîts a blanc ai era encje i fruts ch'a mi àn compagnât. Nua “Dies Irae” par me, nua “Miserere” e nencje “Libera me Domine”, che a mi no mi coventavin. Eri a pena sul scomençâ da vita, ce voleiso chi domandàs perdon… forsi par via che ogni tant roubavi un tidinin di farfula a mê sûr o a gno
fradi? Fan a è fan… E cussì nua vegla e nua limueisina.
E dut si è sierât tal cimiteri vecjo da banda di Paluça che nus metevin ducj aì, nou piçui. Ma jo rivi a jessi content istès parcè che cumò, di ca sù, podarai jodi di mê mari e da mê int.
di Sara Maieron
Etichetis: Contis, Gjenar romantic, Gjenar sociâl, Gjenar storic, Sara Maieron
sabato 25 agosto 2012
Daûr dal len
La mê cjase e je in face ae mont. Il me paîs si slargje te plane subite da pît. La mê compagnie e je un cjanut cence une gjenie clare, pitost miscliçât. Ma al è cun lui che o passi i mei dopomisdîs a torzeonâ su pe mont. Sot sere o voi cualchi zornade cu la bici e une volte par setemane a musiche. O suni la ghitare ma ce che mi plasarès a mi no tal lassin studiâ, nome chê barbe di eserciziis, plin plon plan, e tornâ a fâlu che nol va ben, plui cussì, plui svelt, plui culà, plui svelt. A la fin o voi par fâi plasê a gno pari, s'al fos par me o larès a danze hip hop che une mê amie mi à dit che si divertissisi un grum. Compits o ‘ndi fâs mancul che o puès e studiâ nome se si scuen, massime la zornade prin di une interogazion.
La mê cjamare e à une puarte che e da drete su la scjale dal cjast, une scjale scure che fin di frute mi àn dit di no doprâ. La mê puarte e je sierade cuntun armâr parsore, l’armâr cu la mê robe. Jo o ai simpri pensât che vie pe gnot cuant che o duâr cualchidun al po vignî jù di chê scjale e fûr di chê puarte. Prin a mi faseve pôre savê che dal di fûr un cualsisei al podeve di là parsore vignî jù par dentri dret te mê cjamare intant che o duâr. Po, dopo chel fat o ai tacât a volê jo doprâ la mê vie scuindude par lâ fûr cence che nissun mi viodedi.
O ai tacât a insumiâmi che di là, par chê puarte, o sarès podude lâ su la mont vie pes gnots di lune. Ma a cui varessio podût spiâi chel gno segret?
Chê sere o ai metût in vore il me plan. Al jere dut pront, dut calcolât. La puarte dal vecjo granâr e jere di chês vecjis di len cu la clavadorie grande e o vevi cjatade la clâf juste. Gno pari al veve une scjate tai soi imprescj plene di clâfs e o jeri sigure che une e sarès lade ben a vierzi. Tant che lui al jere a vore o soi lade te mê cjamare cu la scjate e lis ai provadis. Chê che zirave le ai tignude. Il probleme al jere stât spostâ l’armaron. Cun doi peçots di lane o ai rivât a metiju sot dai pîts ai cuatri cjantons dal mobil rivant a fâlu niçulâ cuntun mani di scove.
Dal cjast par di fûr e je une scjale par scjampâ lontan de confusion, te mont dulà podê rivâ intun lamp là che il to diu ti po cjacarâ cun dute calme, se tu vâs a cirîlu. O ai tacât a lâ, cuant che o ai fastidiis tal cjâf. Là o sint che il "spirt dal ben stâ" al sofle fuart.
Vuê no podevi fâ nuie di miôr che dreçâ la mê zornade tal gno puest platât di doi lens grancj. O rivi di corse e mi sinti a scoltâ la musiche dal svint che al sofle planc. Mi volti, e nuie. E pûr mi pareve di vê sintût un sunsûr, un murmuiâ.
Cence claps tes scarpis, ni polvar tal cûr, cuant che al ven scûr o torni cjase di corse, e o viôt di tignî cont chel sintiment par cuant che mi cjati strache, sudade, e se il miôr al è za vignût e jo no ai savût tignîlu dentri di me, par une volte sole mal visi. Po di chest puest cuiet jo o ven vie pronte, preparade cu la muse sclagne e molade di ogni dolôr. Cussì o cjati la fuarce che mi covente.
Ce che o sai, se no lu dîs cumò no lu fasarai plui. Samearà stramp, ma mi sint di spiâ il gno segret, a nissun, al aiar, a la grande orele che scolte e che rispuint, lu sai, o soi sigure. O ai un segret, grande anime, se tu mi scoltis, o varès chê di confidâmi, ce che no rivi a sbrocâ fûr.
Mê mari che vai, me pari al berle, une sûr che e cjol nome pastiliis e no si jeve tal jet, jo in chê cjase no vuei tornâ, mi coste masse durmî in chel liet che o fissi par aiar dute la gnot. E po a scuele mi indurmidìs benon, e la mestre mi domande ce che o ai, e jo nuie, o stoi ben, miôr ca che no a cjase. Mi à dit che e mandarà a clamâ i mei. Che a son a stâ un par bande e chel om che o ai par cjase no lu sopuarti e chê che e sta cun gno pari no le cognòs nancje.
Une vôs, clare e fuarte, e salte fûr dal len e mi si involuce intor: «Frute, jo ti cognòs, tu tu sês fuarte parcè che tu rivis a cjatâ la fuarce dentri di te. Cjale lontan e no stâ a contentâti di ce che tu pestis cui pîts, e fâti judâ parcè che bessole tu fasaressis masse fadie!»
I lens grancj sunant cu lis fueis a vevin rispuindût. La frute in chel e jere za a mieç de rive jù. Il zovin poiât daûr dal len, di lassù, cul aiar che i dispetene i cjavei luncs, le cjale che cjantuçant e côr jù pe culine. Al pense cjareçantle di lontan cui voi: - Torne a cjatâmi frute, ti spieti.
La mê cjamare e à une puarte che e da drete su la scjale dal cjast, une scjale scure che fin di frute mi àn dit di no doprâ. La mê puarte e je sierade cuntun armâr parsore, l’armâr cu la mê robe. Jo o ai simpri pensât che vie pe gnot cuant che o duâr cualchidun al po vignî jù di chê scjale e fûr di chê puarte. Prin a mi faseve pôre savê che dal di fûr un cualsisei al podeve di là parsore vignî jù par dentri dret te mê cjamare intant che o duâr. Po, dopo chel fat o ai tacât a volê jo doprâ la mê vie scuindude par lâ fûr cence che nissun mi viodedi.
O ai tacât a insumiâmi che di là, par chê puarte, o sarès podude lâ su la mont vie pes gnots di lune. Ma a cui varessio podût spiâi chel gno segret?
Chê sere o ai metût in vore il me plan. Al jere dut pront, dut calcolât. La puarte dal vecjo granâr e jere di chês vecjis di len cu la clavadorie grande e o vevi cjatade la clâf juste. Gno pari al veve une scjate tai soi imprescj plene di clâfs e o jeri sigure che une e sarès lade ben a vierzi. Tant che lui al jere a vore o soi lade te mê cjamare cu la scjate e lis ai provadis. Chê che zirave le ai tignude. Il probleme al jere stât spostâ l’armaron. Cun doi peçots di lane o ai rivât a metiju sot dai pîts ai cuatri cjantons dal mobil rivant a fâlu niçulâ cuntun mani di scove.
Dal cjast par di fûr e je une scjale par scjampâ lontan de confusion, te mont dulà podê rivâ intun lamp là che il to diu ti po cjacarâ cun dute calme, se tu vâs a cirîlu. O ai tacât a lâ, cuant che o ai fastidiis tal cjâf. Là o sint che il "spirt dal ben stâ" al sofle fuart.
Vuê no podevi fâ nuie di miôr che dreçâ la mê zornade tal gno puest platât di doi lens grancj. O rivi di corse e mi sinti a scoltâ la musiche dal svint che al sofle planc. Mi volti, e nuie. E pûr mi pareve di vê sintût un sunsûr, un murmuiâ.
Cence claps tes scarpis, ni polvar tal cûr, cuant che al ven scûr o torni cjase di corse, e o viôt di tignî cont chel sintiment par cuant che mi cjati strache, sudade, e se il miôr al è za vignût e jo no ai savût tignîlu dentri di me, par une volte sole mal visi. Po di chest puest cuiet jo o ven vie pronte, preparade cu la muse sclagne e molade di ogni dolôr. Cussì o cjati la fuarce che mi covente.
Ce che o sai, se no lu dîs cumò no lu fasarai plui. Samearà stramp, ma mi sint di spiâ il gno segret, a nissun, al aiar, a la grande orele che scolte e che rispuint, lu sai, o soi sigure. O ai un segret, grande anime, se tu mi scoltis, o varès chê di confidâmi, ce che no rivi a sbrocâ fûr.
Mê mari che vai, me pari al berle, une sûr che e cjol nome pastiliis e no si jeve tal jet, jo in chê cjase no vuei tornâ, mi coste masse durmî in chel liet che o fissi par aiar dute la gnot. E po a scuele mi indurmidìs benon, e la mestre mi domande ce che o ai, e jo nuie, o stoi ben, miôr ca che no a cjase. Mi à dit che e mandarà a clamâ i mei. Che a son a stâ un par bande e chel om che o ai par cjase no lu sopuarti e chê che e sta cun gno pari no le cognòs nancje.
Une vôs, clare e fuarte, e salte fûr dal len e mi si involuce intor: «Frute, jo ti cognòs, tu tu sês fuarte parcè che tu rivis a cjatâ la fuarce dentri di te. Cjale lontan e no stâ a contentâti di ce che tu pestis cui pîts, e fâti judâ parcè che bessole tu fasaressis masse fadie!»
I lens grancj sunant cu lis fueis a vevin rispuindût. La frute in chel e jere za a mieç de rive jù. Il zovin poiât daûr dal len, di lassù, cul aiar che i dispetene i cjavei luncs, le cjale che cjantuçant e côr jù pe culine. Al pense cjareçantle di lontan cui voi: - Torne a cjatâmi frute, ti spieti.
di Stefano Gasti
Etichetis: Contis, Gjenar romantic, Gjenar sociâl, Stefano Gasti
mercoledì 1 agosto 2012
Cjalde chê sere
Ce biele sere ce cjalt ch´al è, a è mo plui biele passade cun te, ven voie di jessi di saltâ fûr, di lâ pas stretes là ch´al è scûr. E finalmentri tu mi âs det di sì, a è stade dure ma va ben cussì, ce biele sere ce biel meis di mai, e sei sigûr che no la smentearai.
Gjoldile e cjante la vite ch´a va, tegnile strete o ti scjamparà, par chei moments ch´a ti restin tal cûr a vâl la pene di vei vivût.
Biele Glemone sul fâ dal scûr, e il cjampanîl al bat za las nûf, si impiin las lûs si impie un fanâl, che di lontan ti impense Nadâl. Ce biele sere ce cjalt ch´i ai, pense sin nome il sîs di mai; ce biele sere ce biel veiti achì a è masse biele par vei di ...
murî.
Gjoldile e cjante la vite ch´a va, tegnile strete o ti scjamparà, par chei moments ch´a ti restin tal cûr a vâl la pene di vei vivût, a vâl la pene di vei vivût, a vâl la pene di vei vivût.
Gjoldile e cjante la vite ch´a va, tegnile strete o ti scjamparà, par chei moments ch´a ti restin tal cûr a vâl la pene di vei vivût.
Biele Glemone sul fâ dal scûr, e il cjampanîl al bat za las nûf, si impiin las lûs si impie un fanâl, che di lontan ti impense Nadâl. Ce biele sere ce cjalt ch´i ai, pense sin nome il sîs di mai; ce biele sere ce biel veiti achì a è masse biele par vei di ...
murî.
Gjoldile e cjante la vite ch´a va, tegnile strete o ti scjamparà, par chei moments ch´a ti restin tal cûr a vâl la pene di vei vivût, a vâl la pene di vei vivût, a vâl la pene di vei vivût.
di Aldo Rossi
Etichetis: Aldo Rossi, Contis, Gjenar storic
Iscriviti a: Coments al post (Atom)


text:
lunedì 30 maggio 2011
INFLUENCIS
Il von al veve le manie dal asêt. Se si lu ves lassât fâ, al varès mangjât ne salate ancje par gulizion. Ce tant che i plaseve l'asêt! L'asêt di vin neri, di vin blanc, di most, il balsamic e l'asêt di nuie, ma asêt ancje chel. E ce tant che al rideve des salatis polachis e russis cuinçadis cu le maionese o le creme! Cemût jerial pussibil? E jù un'altre rasade di asêt inmó prime di cerçâ se no 'nd jere avonde. Altri che maionês! A lu saveve ben lui che al jere stât a lavorâ in Russie.
Maionês? Il nono cuant che al contave chê di so pari, al si meteve a taule e al tacave a contâ chê dal asêt. Al diseve che le peraule maionês e ven dal francês e alore parcè pronunziâle ae taliane? Cussì al zontave senape disint che par furlan a si varès di clamâle mostarde e no senape. A lu saveve ben lui che al veve stât vincj agns in France e alà a cuincin le salate cule mostarde... tant che al contave chê dal ors e chê dal von, al diseve che lui a nol jere stât tirât sù cui tantum ergos e che tal '68 a Parigji lui al faseve bielzà il '69 e zontant sâl al sâl, plui al contave a plui al salave.
So fi, tirât sù cun Goldorak, une dí i veve metût il pevar tal salarin, ma invezit di vuadagnâsi une ridade al jere restât di stec cuant che so pari, dopo le prime cerce, al veve zontât inmó pevar. Anzit, d'in chê dí al sâl sul sâl al zontave pevar sul pevar e le mostarde ae senape. Robis da mats parcé che lis sôs storiis a no finivin plui.
Vuê, seti par voie, seti par nuie, seti par fuarce o par fâ miôr che piês, il fi al fâs dut in dopli.
L'asêt, il sâl, il vueli, il pevar, il sucar, il cafè, il formadi gratât, dut in dopli. Ancje le salate. Alore, parcé no ancje il rest?
Cussí, cun chê da vivi il dopli, ae trentine al somee che al ledi su le sessantine e forsit al vivarà dome le metât ma almancul al varà vivût dut intîr.
«Ce sano i vecjos de vite che no àn mai savût stâ cence lavorâ?»
So fie invezit... Chê po, nuie cul mangjâ o il cuinçâ. No ise cuinçade avonde? E po jê e je stade tirade sù cule Coke. Pal moment e çuete.
Par vie che a si é fate operâ dal poleâr di un pît. Il grop che i faseve in tes scarpe al pareve cussí brut, ma cussí brut... Insome; a pene che no çuetarà plui, a si fasarà operâ ancje ae çampe. Si puedial lâ ator cuntun poleâr sí e un no? No, nomo? E alore a si è fate fâ iniezions di buttok pes ruiis che a crodeve di vê tal cerneli e par trê mês e à vût mâl di cjâf. Ma si puedial vivi cu lis ruiis ator dai vôi?
No, a no si pues. Alore vie une altre iniezion e par doi mês a jere deventade sorde.
«Achi di pôc, si fasarà patocâ encja la ruia dal cûl!» al dîs so nono ironic.
Ma jê a no lu scôlte. Cul poleâr dal pît a profitarà par fâsi "butocâ" il rest de muse, disse. Ce sano i oms di chestis robis? Po palpantsi une tete: Joisus!
di Jaio Furlanâr
Etichetis: Contis, Gjenar ironic, Jaio Furlanâr
mercoledì 25 maggio 2011
LA CONTE MISTERIOSE (14)CUANT CHE L'ARZIN SI ROMP - soluzion
Ve che, us lassìn cun la soluzion de Conte misteriose numar 14, che e je ancje la penultime conte dal nestri Garzon. Di fat, dopo vêlu metût a lavorâ di cuant che o vin tornât a vierzi la Ostarie, al è just che ancje lui al cjapi un pocjis di feriis.
Soluzion
Autôr: Amedeo Giacomini
Titul origjinâl: Il ragazzo del Tagliamento
Tradutor dal origjinâl: il Garzon
Titul par talian:
Notis:
Une vere sorprese la prose e i contignûts! Une fortune la sô publicazion. Centrât l’obietîf di rapresentâ, daûr dal jo che al conte, tancj zovins “di paîs” plens di talent cjapâts dentri tal confront cu la citât e i studis, leteraris, ben si intint, metûts su plans esistenziâi e cognitîfs cussì distants – chel de citât e chel dai paîs – di someâ fintremai contraris e che, duncje, a compuartin o une dolorose dialetiche par rivâ a tignî adun i cjaveçs opuescj o ben rinunziis che ti slambrin o pûr, piês ancjemò, prime une e dopo chês altris. Lis dôs riis che a sierin la storie, intun crescendo “agri”, a gjavin il respîr e no si pues svuincâ la comozion. Un libri emblematic e atuâl. Ae altece di Keep the Aspidistra flying di Orwell. Pal Friûl e pai furlans, salacor, miôr di ciert Pasolini.
Pecjât che Medeo no lu vedi scrit par furlan.
mercoledì 18 maggio 2011
LA CONTE MISTERIOSE (14)CUANT CHE L'ARZIN SI ROMP
Po dopo al vignì novembar e i fats a precipitarin. A forin ancjemò une volte lis cundizions dal timp a preparâ in cualchi mût la mê capitolazion […].
La int che e jere a stâ in chei puescj, i contadins, che a vevin il ricuart di esperiencis antighis, a cjalavin il cîl come se al fos stât il svindicadôr di cuissà cuâi pecjâts; a blestemavin cualchi volte, che po al jere il lôr mût di preâ, cualchi altre a tasevin torgui, niçant il cjâf avilîts […].
E a fo la aluvion.
[…]
O cjalavi cui voi fis la strade, lis machinis che cuant che nus sorpassasvin nus sfiliavin dutis iluminadis. Bert, spietant ancjemò salacor che i des une rispueste, al jere tornât suturni. “Che al vendi – o disei jenfri di me cuntun suspîr –. Jo, se al è par chest che mal à domandât, no vuei un franc. Che si pai cussì chel che par lui al è stât dome un oblic cuintri voie viers un fradi! Mi sposarai, o passarai de mari ae femine cence rompi la continuitât, o lavorarai tes scuelis mezanis e che e sei finide!...” O sintii un scroc dentri che mi fasè saltâ. O jerin rivâts dongje de stazion.
«Fâs pûr ce che tu crodis cu la cjase» i disei, po dopo i domandai che mi lassàs dismontâ.
«Vâstu là di Cinzie?...» al domandà. Mi smaraveà il fat che al savès fintremai il non. «Saludile ancje par me. Dii che no soi un demoni, che o volarès une dì pardabon cognossile.»
Al tornà a partî e jo o stei imobil sot des lûs dal marcjepît. E jere la ore dal amont font e al jere pluitost frêt. Ingrisignît o tacai a strissinâmi tal mieç de int che e leve a cjapâ il tren: operaris, feminis che a tornavin dai ospedâi, impleâts, students. Une umanitât di ogni dì, vere, sometude cence redenzie a normis feracinis stabilidis cuissà dulà, cuissà di cui, par lâ indenant, par concuistâ une cove, fîs, biacemai, che, insom di une strade a volts, a varessin otignût un destin compagn dal lôr. Jo o sarès stât, o jeri, un di chescj, infondât come ducj in chel cercli di banalitât volgâr.
O cjalai ator cul lancûr dolorôs dal presonîr, dal omenut che al cîr confuart pe sigurece che i mancje. O jeri dongje de cjase di Cinzie; al bastave che o fasès cualchi centenâr di metris par viodile; ma no volei; no volei, almancul pal moment, sometimi ae sô bielece che mi imberdeave, che mi faseve sclâf e jê regjine di un nestri futûr nît di furmie; no pensai nancje di tornâ a cjase di Bert, di tornâ a viodi magari ancje mê mari; cumò o vevi dome voie di scjampâ vie, no savevi cemût e dulà, ma scjampâ vie… O jentrai intune ostarie viere, une di chês che a tegnin viert dute la gnot, tirant dentri dute la clebaie che a bacigave ator de stazion. E jere plene di int. O sielzei un puest tun cjanton in penombre, po dopo o ordenai une butilie di cognac. O bevei stuarzint la bocje fin tart; o bevei fin a sintîmi mâl e e fo la fin de mê zoventût.
Sielt e voltât par furlan
dal Garzon de Ostarie
mercoledì 11 maggio 2011
LA CONTE MISTERIOSE (13) DUT PRONT PE VITE - soluzion
Soluzion
Autôr: George Orwell
Titul origjinâl: Keep the aspidistra flying
Tradutor dal origjinâl: Giorgio Monicelli
Titul par talian: Fiorirà l'aspidistria, Mondadori, 1975
Notis:
Gordon Comstock nol vûl savint di rindisi ae normalitât di un matrimoni borghês. Ma la notizie che prest al deventarà pari i rive tant che un fulmin, e lu incee. Lu trasforme al pont di fâi acetâ di meti fûr de puarte dal apartament, pront par permetii di tacâ une vite a doi cu la sô Rosemary, un vâs di vert, une aspidistre, la plante nazionâl inglese, simbul de rispietabilitât borghese opache e dal conformisim.Keep the aspidistra flying al è un libri che cuasi no si spietisi di Orwell, suntune tematiche cussì interessante che par jessi disbletade dal dut e à bisugne di sei metude a confront cuntune altre conte, sul stes argoment, ma di lûcs e autôr une vore lontans. O starìn a viodi!
lunedì 9 maggio 2011
AMSTER-DAM
Ta chê dì Svualt nol oreve propit lâ cun chei altris pensionâts a visitâ il museu di Van Gogh. Al jere zaromai il cuint dì di chê gjite in Olande organizade dal Dopolavôr; cualchi sere prime al veve parfin scugnût sopuartâ un noiôs riceviment inmaneât des autoritâts di Schiedam, citât zimulade cun Udin. Insome, in chel dopomisdì di fumate lui al rivà di bessôl tal cuartîr a lûs rossis di Amsterdam. No lontan de vecje catedrâl si fermà intune edicule-tabachin par cjoli un pacut di J.P.S. Il gjestôr cinês dal ambient nol vendeve dome il TIMES, LE MONDE o il (o la) FRANKFURTER ALLGEMEINE ma ancje une valanghe di giornâi e dvd porno e su lis scansiis... veju li, ben in mostre, i pacuts des meraculosis pirulis celestis! Svualt al domandà ancje un di chei.
No si sa mai" al pensà.
Insome, jessût fûr de butegute, no i restave che sielzi la frute. Daûr des tendis rossis al jere plen di signorinis in short e perizome che i cimiavin.
Dopo vê un pôc zirât al sielzè une un pôc in cjar che i sameave sudamerecane.
Cuistion di un vincj-vincjecinc minûts e di un cincuantin e podopo il nestri al torne fûr sodisfat. Dongje de puarte dal cabôt des tendis rossis, velu li, une sorte di magnaccia cu la piel ulivastre, plen di cjadenis di aur e cuntun dogo argjentin peât a la cuarde... cjan e paron a samein fâ come di sentinele.
Bon, alore Svualt cumò al à voie di provâ une altre emozion: al note la insegne di un COFFEE SHOP... i ven il desideri di fumâ la droghe e cussì si indrece intune androne.
No, Svualt, dulà vâstu? Mai isolâsi ta chês zonis di Amsterdam; no ti vevin visât? Di bot cuatri neris lu circondin; doi di lôr a son armâts di luncs curtìs. A àn voie di freâi i bêçs de pension!
Even fûr une barufe. Lui al da pugns e pidadis e panzadis ma prest si cjate a tiere, derobât e intun lâc di sanc.
Cualchi ore dopo al è intun jet di ospedâl. Dongje di lui a son i amîs de coriere dal Dopolavôr ma anche chel lofion sudamerican plen di cjadenis di aur che al faseve la vuardie fûr dal casin: propit lui al jere vignût a socori Svualt, prime che al fos masse tart.
«Checo, o crodevi che tu lu fasessis murî chest puar Svualt!»
«No... mi à fat masse dûl, lu ai lassât vivi... in ogni câs, crodeitmi, se o vais là sù... miôr viodi Van Gogh!»
di Checo Tam
Etichetis: Checo Tam, Contis, Gjenar ironic
venerdì 6 maggio 2011
E BON DI CHEL!
«Ma al funerâl venstu?»
Ce maravee che Dirce no vedi sintût! E je daûr a vierzi e a sierâ scansei, a cirî robe di meti inte valîs, che e je za scuasi plene.
E bon di chel!
Se e ves sintût, magari e varès rispuindût, e varès dit ...Cuâl funerâl? che funerâi no son, in paîs, no si à sintût di nissun che al sedi muart. E alore sigûr che Tin al varès dit... il gno funerâl, cuâl, se no? E Dirce e sarès stade costrete a replicâ che... no stin tornâ a tacâle, cumò, veh! aromai o vin decidût! Tu, tu âs decidût, al varès dât sù Tin, di stant intal jet, tu, no jo, che jo, ce vuelistu che! E Dirce... e varès alçade la vôs...che mi cjapin pûr par mate, ma le vessio pensade prime! invezit di stâ culì drenti sot di te, in cheste fente di matrimoni che!
Ma no à sintût.
E cussì, cuant che e rive la fìe, no covente che e stedi li a contâi dute la solfe, sâstu ce che al mi à dit e jo alore al mi à fat une robe...
E bon di chel!
Mancje mai di no fâsi tornâ sù dai scrupui, cumò che la decision e je cjapade, no, eh!, mame, vonde! No stâ fâti menâ ator une altre volte, daspò di 50 agns di ricats, cumò vonde, no sta fâti cjapâ inte vuate! cumò o lin vie, e vonde cu la storie dal... puar om intun jet butât e ce saio jo! O vin pûr viodût di badâlu, di pensâ par lui! Ma tu tu vegnis vie cun me e vonde!
E a son ladis. Mari e fìe.
La fìe no si è nancje zirade bande dal jet e à dome butât li... al podeve pensâi prime... impen di tormentâti in chê maniere!
Varano ancje dit, une des dôs… dutis dôs... varano dit... cumò o lin, nô, mandi?
Varaial rispuindût lui, Tin, rabiôs che nancje no vedin cjapade sù chê sô batude sul so funerâl, varaial dât sù... e lait cui us ten!?
La siorute che e jentre inte cjamare subite daspò, no à sintût nuie. E ancje se e ves sintût, no varès capît, e je polache!
«Nono, bagno adesso? Sì? Con volontà! Cosa è, nono? adesso, cosa ai nono? Lacrime, nono? Ma no, nono, no, no lacrime, io qua...»
Tin al slungje un braç par cjapâsi sulis spalis de polache, cun fature al bute fûr dal jet chês gjambis che no i ubidissin plui e al cruste jenfri i masselârs ...
...va in casìn ancje tu!
di Laurin Zuan Nardin
Etichetis: Contis, Gjenar sociâl, Laurin Zuan Nardin
mercoledì 4 maggio 2011
LA CONTE MISTERIOSE (13) DUT PRONT PE VITE
A vevin fate la ultime rampe di scjalis di corse pe premure di rivâ biel prest tal lôr apartament. Al jere za pront par lâ a stâ. A jerin setemanis che […] a passavin lis lôr seris a puartâ la robe. Ur someave une aventure mostre il fat di vê chê cjase dute par lôr. Nissun dai doi nol veve mai vûts mobii prime di cumò; fin di fruts, a vevin simpri vivût in cjamaris o apartamentuts mobiliâts. A pene jentrâts a faserin un zirut atent des stanziis, controlant, stazant, amirant ogni robe, come che no savessin za a memorie ogni articul che al jere dentri. A restavin incantesemâts in maniere assurde par ogni singul articul de mobilie. Il jet di dôs personis cui linçui gnûfs di pache za pleâts su la coltre colôr di rose! La blancjarie e i suiemans a jerin metûts vie in ordin tal armâr! Il taulin di pleâ, lis cuatri cjadreis in stîl antîc, lis dôs poltronis, il sofà, la scansie pai libris, la stuerie rosse, il puartecjarbon di ram, che a vevin comprât a bon presit al marcjât […]! E e jere dute robe lôr, ogni singul ogjet al jere di lôr proprietât esclusive […]. A jentrarin te cusinute. Al jere dut a puest, fin al plui piçul particolâr. Stuute a gas, paremoscjis pe cjar, taule smaltade, disgoteplats, padielis e pignatis, cjalderin pal te, seglâr, canavacis, peçotis par suiâi plats, fintremai une scjatule di polvar di lavâ, un pacut di savon a scais e mieç chilo di sode in polvar intun vâs di marmelade. Dut al jere za pront par jessi doprât, pront pe vite. Si varès podût preparâ un gustâ li par li. A restarin, tignintsi pe man, dongje de taule smaltade, a amirâ la viste de stazion.
Sielte e voltade par furlan
dal Garzon de Ostarie
Publicât di gelo stellato a lis 08:00:00 12 coments
martedì 3 maggio 2011
Concors, fotos, mostris e mirindis par ducj i guscj
Al siere ai 23 di Mai 2011 il concors leterari par un romanç par furlan in trê riis seconde edizion 2011.
Si puedis partecipâ se si à mancul di 35 agns, e se il romanç in lenghe furlane
nol è plui lunc di 180 batudis. Si pues partecipâ
– par e-mail a info@colonos.it
– par SMS al numar 345 2923767
Vinars il nestri ostîr Raffaele al sarà a Udin (18.00) li de librerie Feltrinelli, in vie Canciani 15, a presentâ : "Vorrei Star fermo mentre il mondo va" dal furlan Simone Marcuzzi.
Il Comun di Remanzâs al organize un concors fotografic ispirât al libri dal nestri contecurtâr Frank Spada: “Marlow ti amo -storia in sette giorni”. Achi dutis lis informazions. Il tiermin al è pai 25 di Jugn 2011.
Simpri a Remanzâs Vierte cui Gnognosaurs: timp di soreli, mirindis e… mostris. Sabide ai 7 di Mai si screarà la «Gnognomostre», la mostre dai fumuts par furlan de «I Gnognosaurs».
Aes 17,30, li dal Biblioteche Civiche in vie Rome, cu la presince dal autôr Andrea "Dree" Venier, si vierzarà la esposizion cu lis taulis origjinâls dai fumuts, i libris, i Gnognoboi, si podarà fâsi la foto cui Gnognosaurs e tant altri.
E no je finide achi: par fruts e grancj dopo la presentazion, a sarà la pussibilitât di cerçâ une mirinde sane e biologjiche par cure de associazion dai gjenitôrs dal Comun di Remanzâs. In plui, pai fruts presints e sarà ancje une gnognosorprese cuntun biel regâl.
Etichetis: Gnovis
lunedì 2 maggio 2011
IL PESCE PALLA
Al jere une volte un frut che al viveve di bessôl intune cjase bessole sul canâl, a Ariis.
Al jere scjampât di cjase parcè che so pari e sô mari a bevevin e si barufavin.
Cuant che sô agne e jere muarte la cjase e jere restade vueide e lui, prime al veve puartât lis cjanis di pescje, dopo al veve començât a durmî alì, e dopo nol jere lât plui a scuele.
La robe e leve indenant di un an e so pari e sô mari e jerin muarts cence nancje cirîlu.
Intant… doi fantaçats “dai agns Sessante” e torzeonavin in vespa di chês bandis là.
Par afârs.
A vevin cjavei cul çuf e gjubots di siôrs.
A jerin i sansârs de Monte di Precudie, a Cjasteòns.
Il frut al va indilunc a vivi platât in te cjase dongje il canâl.
Al à let une storie sul pesce palla, e di chel moment il pinsîr no lu mole. Nol va a scuele di spes di tant e no si fâs plui viodi dai soi compagns, al passe il timp a pescjâ tal canâl, sumiant di cjatâ il pesce palla.
Par mangjâ al robe lat in tes stalis e salamps in tes cantìnis.
Une gnot frede e limpide di Març i doi sansârs a tornin dal plui biel afâr de lôr vite.
A vôsin e cjantin par dut il stradon di Codroip e dopo a van jù par Sant Andrât, pedeant cul lis vespa par dute la basse. Corint come sfolmenâts.
Cuant che son fûr di Sant Andrât un di lôr si imberdee in curve e al va jù, dret… tunf!
Un salt tal canâl.
Le vespa e reste a mieze strade, sgreseant e cimiant cul fanâl dut spaurît.
A pene che al tire fûr il cjâf da la aghe il moro al torne a ridi, come un basoâl, cjoc in bale.
Chel aaltri al ferme, al torne indaûr serio e… si met a sgatarâ a pene che lu viôt vîf.
E tachìn a sberghelâsi:.. tire… mole… sburte! Cuntun toc di vencjar si tirin sù, e tirin sù la vespa e a tornin a partî come sfolmenâts.
A son doi dîs che il frut no si jeve dal jet. Al à la fiére. Ma cumò si è sveât cuntune fan!
I à restât dome un vâs di sardelis che al à cjatât su le vetrine, cjase di so pari.
Cuant che al è tornât a cjoli dut ce c’al podeve puartà. Ma di gnot, cussì no lu à viodût nissùn.
Al vierç il vâs, al cerce… puah! Ce schifo! Fraidis patochis!
Une ore dopo al è sul canâl di sot, daûr de vile, che al pescje.
E je matine adore di un mês di Marč, frêt che al taie la muse e soreli.
Lui, in maniis di cjamese, al treme dut. Bessôl, in pîts tal mieç des cjanis, sul ôr dal canâl.
Al à le fiêre alte, al çavarie, nol capìs une madone…
Come intun sium, di colp al tire sù le cjane e lu viôt! Lu viôt!
E lu fâs colâ. E al cole ancje lui ma il pantan glaçât tal cûl lu fâs jevâ sù come un razzo.
Al tache a fâ sù il fîl e al tire a rive su lis cjanis dongje di sé… il Pesce Palla!
Di li, no si vise nie. A pene tornât al cole sul jet e si svee dopo tant timp dut sudât, strac.
Al jeve sù, tramant come une blede e al va sul seglâr a bevi un cop di aghe.
E lu cjate!... A-lì! Sul seglâr!
Sua Maestà Il Pesce Palla: S.M.I.P.P.
Smipp al veve bisugne di curis, alore il frut al va te stale di Guerino a molzi, al bêf un got di lat, si sinte un moment tal soreli par scjaldâsi e dopo si met a fâ… chel che al à di fâ.
Dut ben. Il Pesce Palla, sujât, al jere grues cussì.
Al podeve cjoli propit dut, cumò. Ma, prime di dut…un biliet di treno!
Par lâ vie par simpri, par simpri!… Di chel paisàt alì. Il so.
di Leonora
Etichetis: Contis, Gjenar ironic, Leonora
Iscriviti a: Coments al post (Atom)


text:
Se tu, viandant inta la vite, tu mi domandassis dulà che a stan di cjase la gjonde, la serenitât, l'amôr, ben, jo ti fevelarès di Cjarlins, il gno Cjarlins, il paîs cun bocje di ridi.
lunedì 30 maggio 2016
Il gno Cjarlins
Se tu, viandant inta la vite, tu mi domandassis dulà che a stan di cjase la gjonde, la serenitât, l'amôr, ben, jo ti fevelarès di Cjarlins, il gno Cjarlins, il paîs cun bocje di ridi.
Si, parcè se tu sês tu che tu lu ufrissis a ti tornìn indaûr altris cent, cun chê di condividi lis tôs emozions, lis tôs gjondis, lis piçulis e jentrantis aventuris di ogni dì..
Se invezit a ti ven dât, oh cetant fuart ch'al è il desideri di cjatâ confuart par chel vêl che ti sturbive il cûr fin a pôc timp indaûr, sigure di cjatâ po dopo un delicât abraç par jutori dal to moment di aviliment...
Cjarlîns al ufrìs chest ma no dome: scurts di pelicule naturalistiche cun airons statics in spiete paziente des lôr predis, garzetis che a si jevin svualant viers il cîl cun fotograms che a ti pararessin scuasi "ralenty", par trop che si tegnin in belance, cadençât il lôr svual elegant intal cidinôr dai cjamps. Lis fuessis in bande de stradelis indulà che tu vâs a pedalâ a ti fasin sintî come un regjine cuant che e passe in caroce jenfri dai cerimoniôs crots, che no viodin l'ore di scjucassi da lis rivis subite jù in ta aghe verduline di lints, al to passaç.
Aurint cui voi de anime mi passin devant fotograms de infanzie di Odillo: un nono e un frut, un dongje di chel altri, cjaminant tra trois di boscs e di cjamps, a cjolin sù jerbis pai cunins, ocjis, rassis, gjalinis ma ancje par lis pitancis de none, une vore brave coghe.
Il nono i dà il just non a ognidune, nons furlans che in dì di vuê a 'nt son ben pôcs che jucognossin: plantagn... tale... talidolzis... pastanale… crisp... sclupît... oregluce...
Chês pitancis podopo a vignivin cuetis par timp… onon (a disin a Çarvignan) sul fûc de stue, insioradis cui nasebons des jerbutis spontaniis, a aromatizavin lis cjars puaretis mudantlis in menù di princip, a davin gjonde e serenitât ae famee dade dongje ator di une taule rustiche, intune cusine no di lus, ma di sigûr cjalde di afiets e semplicitât...
Cjarlins: un paîs ch' al nasebon di mangjâs rituâi par ogni ricorence...
La memorie storiche dal nono che i conte a Udilo (lui lu clamave cussì) dai vons, di trops interogatîfs che a si fasevin sul parcè che intai boscs di Colune e Planais a esistevin di secula seculorum chês busonis une vore boconis.
Cumbinazions, fâts, zûcs aventurôs di frutâts daûr di un zovin cul metaldetector, e ve là che il passât al slambre la slote de storie milenarie di Cjarlins, fasint jessi a la lûs, cui sgjâfs intal sît di une antighe fornâs, patrimonis di monedis, mosaics, fruçons di ceramichis verosis.
Tant che intun puzzle a si incjastrin cussì maraveôs tassei di ricuarts antigons, sparniçâts intai secui, timponon indaûr, de bande des legjons romanis e reperts di int lavoradore e serie che e à fat deventâ unic chest nestri magjic, piçul ma grant, paîs de Basse Furlane...
di Barbara Battel
lunedì 23 maggio 2016
Udin mê ninine
Udin mê ninine, a son passâts plui di cuarante agns di che volte che tu i âs regalât a une fantacine di disesiet, emozions e ingropaments di bussadis, lis primis par jê, provadis, preseadis, gjoldudis, cerçadis intal frescum dal puarti di glesiutis, a sotet in cjantons di zardins nassûts par ordin di gardenâi, vescui, ma vivûts ancje de int normâl, ben îr di sere , a chê istesse frute, cumò deventade femine e none, tu i âs regalât emozions di… sbalinament (par dîle in moderne terminologjie, ven a stâi come che si use vuê) O lavi viers une serade di leturis, di scoltâ, di poesiis, di trionf de biele zoventût. None imbranade, al sarès stât di maraveâsi se no mi ves fât plui di dîs zîrs di place Prin Mai prime di cjatâ puest di parcâ: o varai domandât a no sai cetancj zovins dulà che e jere la librarie Ubik, ducj mi ‘nd àn judât cun bocje di ridi, parfin cui augurs di bon divertiment! A si rispirave aiar di gjonde di zovins e di serenitât par chei che zovins lu son stâts intai agns indaûr… Inta la plaçute Marconi, un microfon, cuatri scritôrs, doi zovins che tant dopo o ‘nd ài savût che a jerin l’ostîr e Checo Tam, une none passionade di lei, e tant furlan par ricuardâ Franco Marchetta. Lu vin pierdût intal vivi nestri di ogni dì, di là dal computer pront a judâ une imbranade come me, disponibil cun ducj, ma lu vin cussì tant intal cûr che no nus pâr vere nancjemò... Maurizio al à fevelât di lui, la serade in plaçute Marconi e jere in so onôr, o vin let, Mark, Jacum, Checo. Rafaêl e jo, tocs scrits dentri de sô creature, ven a stâi Mont di -U-, il ricuart di Walter Tomada in forme di letare lu à let Maurizio, O fevelavin di lui e o jerin tant ingropâts in tal cuel parcè che dutis lis peraulis a rindevin onôr a un grant da la scriture taliane, ma soredut furlane! Nancje cualchi prove di ploie e ‘nd à slontanât cui che nus scoltave! In ognidun di noaltris la part che Franco al regalave di se, de sô culture, de sô elegançe, de sô gentileçe, de sô gjenerositât, il so sburtâ zentîl a dâ coragjo intes mês pôris...O contavin di lui cu lis nestris peraulis, o sintivin che li, sintât cun compostece e finece, lui nus cjalave e al scoltave cun chel vêl di bocje di ridi... Ae fin de serade o stavi fevelant cun Carlotta, sintivi su di me i voi di une siore cu la cjalade dolce di comozion.. mi à sunsurât: “Grazie..”. No, siore maraveose e dolçe, o sin noaltris a ringraçiâle par vê condividût il ricuart dal “nestri “ Franco Marchetta! Mi slontanavi plancut viers cjase, intai voi la biele zoventut e la serenitât di chêi che zovins a son stâts, profums di une citât a misure di int di paîs, nasebon di cusine di famee denant dai ristorants...intal cûr il cjalt di une Udin penze di furlanetât, emozions, lagrimis dolzis e tancj… bocje di ridi...
di Barbara Battel
Etichetis: Barbara Battel, Contis, Franco Marchetta, Gjenar romantic
mercoledì 18 maggio 2016
Starlup di croniche
Da pe dal gno paîs, dulà che la glerie dal flum si slargje su dute la valade, dal prin rai di soreli fin al ultin, si cjate a oris pontadis ducj i cjans de vile cui lôrs parons lant e vignint pai trois segnâts da odôrs che pai cjans a san di cuissà ce notiziis di croniche locâl e che pai parons, simpri di presse par lâ a vore o di lâ a durmî no an timp da preseâ.
Ma le glerie, da simpri e servìs da cjamp sportîf, da teren sociâl, par dâsi le pueste o leâ cognossince e no dome da comut comunâl come che cierte int a use dî.
Dal gno barcon mi plâs cjalâ i parons che fenzìn di nuie tant che i cjans si nulin il cûl. Al risulte spes che se i cjans s'intindin, i parons a fasin compagn, no tal nulî ma se nol nas un idili par lâ di viole a laràn almancul a spas insiemi ancje se a voltis a no va simpri cussì.
Un grum di storiis di cjans a àn fat il zîr dal paîs ma chê de Line De Ombrene forsit e fasarà il zîr dal Friûl.
Ven a stâi che e leve ator tignint di une bande le cjice e di chê altre le ombrene. A pene che un cjan si svicinave e tacave a zirevoltâ le ombrene par spaurî l'ardît sbregotâ dal bulo e se nol bastave magari ancje a dai cualchi pache par po biacemai scusâsi o cavilâsi cul so paron.
Se no veve chê di fâ cjapâ le cjice, parcè le puartavie fûr se e jere in calôr? I disevin.
Jê e taiave curt disint che veve il dirit di sielzi il cjan pe so cjane e vonde.
Ma une dì, il colp di ombrene si jere fermât pal aiar parcè che...
- Parcè cê? Vevial forsit domandât chel om cjalantle cuntune bocje da ridi.
No, Il so cjan nol veve podût ma lui, le sere stesse al jere lât fûr cun jê e si ju veve viodûts fâ e disfâ ducj i trois e lis cisis prime di cjatâsi a cjase di jê di là de glerie.
Le storie e varès podût finî come intun cine, lui al jentrave e pôc dopo le lûs de cjamare si studave e buine gnot, ducj a durmî.
Ma tal indoman si e savût che la cjice de Line no veve volût lassâ jentrâ chel om e forsit par no suiâ cualchi colp a veve fat le ombrene a tocs.
Vevie capît che jê e veve il dirit di sielzi l'om cussì come che le sô parone e veve il dirit di sielzi il cjan?
Mah!
Il cjan mi puarte il sguinçâl cun tune bocje da mone e ne code da ridi. Aial di vê nulît alc tal miei pinsîrs?
di Jaio Furlanâr
Etichetis: Contecurte Day, Contis, Gjenar ironic, Jaio Furlanâr
lunedì 16 maggio 2016
La storie di Min
Intun vilaç des bandis di Luxor, intal antîc Egjit, al vîf Min, puar, cence un braç e vedran, e al tire indenant a la buine. Ven a stâi che il Faraon, Ramses II, vênt barufât cuntun Re vicin, e vênti declarât vuere, al à bisugne di ducj i oms dal Egjit, par scombatilu. Al burìs fûr un edit e cussì ducj i oms a scuegnin partî par la vuere, lassant feminis e fruts. Min, jessint mutilât nol va e al sta a cjase.
Passe un an e lis feminis aromai a àn pierdût lis sperancis di tornâ a viodi i lôr oms. “Saran ducj muarts” a pensin, e a son disperadis. La vuere e va pes lungjis e a passin altris doi agns.
Finide la vuere, i oms a tornin a cjase e ce cjatino? Ni vore di frutins e cetantis feminis inmò plenis. Ur ven sù il fum e invelegnâts come liparis, par prin a jemplin di pachis lis feminis e po a van a cirî Min, che nome lui al podeve vê cumbinât chê malefate.
Lu puartin in place par cjastiâlu e intal imprin a volin copâlu, po a si contentin di taiâi l'imprest che al à cussì ben doprât, in lôr assence.
Min, puar, cumò al è plui invalit di prin, ma al è content di istès, par ce che al à vût, nome par lui, un harem che nancje chel dal Faraon al jere cussì ben furnît.
Pe sô vicende Min al passe a la storie e al ven venerât in dut l'Egjit, come il Diu da la fertilitât.
P.S.: Se o vês la ocasion di passâ par Luxor, in Egjit, jentrait tal templi di Karnak e a mieç templi, a man drete, suntun mûr o viodarês la storie di Min. Se po o vês cualchi probleme a lei i jeroglifics, nuie pôre, lis vuidis dal puest par cualchi euro a saran ben contentis di tradusiju par voaltris.
di Pauli Jacuss
Etichetis: Contis, Gjenar ironic, Gjenar storic, Pauli Jacuss
venerdì 13 maggio 2016
Insiums e realtât
E jere une biele zornade di soreli dal mês di Jugn. Laurinç al varà vût cinc o sîs agns. La dì prin, so barbe Toni i veve prometût che lu varès puartât cun lui a seselâ tai cuei di Barêt. Il frut nol podè durmî, pensant al doman: par lui e sarès stade une gjite. A partirin ben adore, Laurinç al jere content come une pasche, al varès vût,
joi... cetantis robis di contâi a sô mari.
Finît il so lavôr tal prin daspò misdì, barbe Toni al cjamà il cjar e ancje al frut che si jere impisulît. Il drandran dal traspuart lu indurmidì dal dut, la sô muse e pandeve gjonde e contentece, si insumiave di rivivi chês bielis oris passadis alì tai cuei: il gustâ al sac, lis marculis, lis tarombulis, il sboreâ cuntun fros tes scuindarolis dai grîs, il soflâ grignei cuntune cjane gargane, sintî il rumôr sclendar des cialis e chel dal riulut de aghe frescje e cjantarine schivant i claps. Dibot, disot dal cuel, alì de strade ferade si sintì un scjas, si faseve indevant a grande velocitât une locomotore che molave lungjis siviladis e neris bugadis di fum, Laurinç daspò dai prins moments di perplessitât, al scomençà a ridi e a bati lis mans saludant il convoi, intant che chest si pierdeve framieç il çuc. Chest al jere il mont ideâl intai siums di Laurinç.
Intant, intal paîs ben altri al sucedeve...
... tornant, Il frut si sveà tal curtîl di cjase sô: – Mame,mame - al clamà legri smontant dal cjar, cuntune scjaipulute, al voleve mostrâi i grîs cjatâts tal prât, ma nissun i rispuindeve. Laurinç, cul so tesaur tra lis mans, si sentà difûr de cjase spietant sorepinsîr a sô mari, di bot al sintì la vôs di une vicine: – Ciristu tô mari? Ven, ven cun me! - in chei moments al pareve che fossin dome lôr doi, no si olmave anime vive, però, man man che a cjaminavin, pes stradis dai dintors si viodeve int che e leve di presse, come volint rivâ prime pussibil ae place. Alc di lì al faseve atrat come la calamite al fier. Il sît al buligave, si nulive une malcuietece gjenerâl. Laurinç, cjatade sô mari, al insisteve cul mostrâi la scjaipulute, ma jê no i faseve câs, come tancj altris e veve i voi pontats sul puiûl dal Municipi, dulà che svintulave la bandiere tricolôr. Dibot da un altevôs si sintì un sgrasaiâ, un sunôr scriulot, une vôs energjiche si imponeve cidinant ogni contrarietât e si fo metintsi dentri des vissaris di chê sdrume di int che jemplave la place:
– Combatents di tiere, dal aiar e dal mâr....!!! –
O jerin ai 10 di Jugn dal 1940. L’Italie e jentrave in vuere.
di Galliano di Buenos Aires
Etichetis: Galliano di Buenos Aires, Gjenar romantic, Gjenar sociâl, Gjenar storic
mercoledì 11 maggio 2016
Lis cjampanis a àn une anime
A Cjarlins lis cjampanis a compagnin il gno, il to e ancje il nestri vivi ore par ore, e nus fevelin di gjonde, di maluserie, di ligrie, di dolôr, di fieste e di sintiments.
Cuant che e nas une creature no, no sunin: ma a la prime ocasion che il frut o la frutute a jentrin dentri chel spetacul di glesie dal nestri paîs, eh alore sì, che ti scampanotin di no crodi, cun cetante fuarce e cetante gjonde par contâ a ducj i paisans che la aghe benedete e à bagnât chel cjavut maraveôs, che nol à fat nancje un “cit” di tant brâf ch’al è stât il frut, al à continuât a sbeleâ cu la bocjute par cirî la tete de mame.
Ti clamin a funzion di messe grande, e san a contâ al nestri paîs, ma si fasin sintî ancje fin a Maran e Nojâr, cuant che i frutins di nûf agns vistûts cu la tuniche preziose come dai nuviçs a fasin la Prime Comunion, la musute palide par vie da la gnot in blanc al pinsîr di dismenteâsi lis peraulis o indulà movisi li da l’altâr come che si son tant racomandâts il plevan e la catechiste.
Cu la Cresime e je un pôc diferente la cuistion: lis musis plenis di bruscs e cui voi spirtâts, i cjavei lecâts, vistûts a la mode a sfidin il fotograf scuasi cun baldance: in pocjis peraulis al somee che a disedin: “O soi deventât un soldât di Crist, ma cjalaitmi ben, trop figo no soio mai!”
Oh, e je rivade la nuvice, ma ce biele, ce lus chel "machinon" li devant de glesie, tante biele int elegante cun galis e cjapiei di cinematograf, a si disarès une sfilade di mode: intal marcjepît une cjapine di babiis curiosis (a sintî lis lôr cjacaris) di viodi il vistît de nuvice, ma sot sot si sa ben che e son a li par peteçâ cul “Cjale chê e cjale chê altre, lu âstu savût di chê altre là insomp?” Lis cjampanis a sunin a fieste, ma cognossìn chês polecis, a son simpri lis stessis e simpri li in ta chel cjanton; a sunin lis cjampanis e puartin pazience par chê voie di “gossip” che no puedin fâ di mancul...
A sunin… e ti ven un grop tal cuel cuant che tu capissis ce che a vuelin fâti savê: no je une robe biele, ma ti cjapin intun moment cualsisei de tô zornade e ti fasin stâ mâl cun chel bati profont e dolorôs. A ti stan contânt che al è lât vie cualchidun, ancje se nol è to parint, al è part da la famee che e à non Cjarlins, e ti vai il cûr par che persone che no tu viodarâs plui par la strade, no tu la saludarâs jentrânt li dal miedi, no tu la incrosarâs plui pes stradis blancjis di glerie lânt viers Ciamane. E je ben vere che di cualchidun in tal to cjâf tu i contis a lis cjampanis “Ma mi veve fât dal mâl, no si veve compuartât ben cun me.” E lis cjampanis di Cjarlins a ti rispuindin cussì: “Chel che à fât nol è afâr to, cualchidun altri al judicarà il so compuartament e lis sôs azions: tu tu âs di puartâ rispiet a cui che nol è plui tra di noaltris, il paîs al è plui puar cuntune persone di mancul par dut chel di bon che la stesse persone a dât a nô che o vivin a chi, che o sin di Cjarlins...”
Lis nestris cjampanis a sunin e fevelin: a àn une anime e un cûr grant cussì.
di Barbara Battel
lunedì 9 maggio 2016
I mîts di Babylonie
Ishtar, la biele fie di Sin dai voi colôr des nolis e dai cjavei neris e luncs, e sta partint: e à di lâ te tiere di Ereshkigal, la tiere dulà che no si torne.
Le clamin la cjase scure; la cjase di dulà che chel al jentre nol pues plui tornâ: ta chê cjase cui che al jentre al è cence lûs e si nudrìs dome di polvar e pantan.
Lôr no viodin la lûs e a son sintâts tal scûr.
A son vistûts come i uciei, cul vistît fat di alis. Ancje sul clostri al è dut plen di polvar.
Cuant che Ishtar e rive su la puarte de TIERE DAL NO TORNÂ e clame il vuardian.
“Ehi, vuardian, vierç chê puarte, vierç chê puarte, o ai di jentrâ! Se no tu mi fasis jentrâ o romp i cancars, o spachi il clostri; ah, sì sì che o buti jù chê puartate! Cussì o fasarai vignî sù i muarts che …a mangjaran i vîfs! I muarts a son plui dai vîfs!”
Po il vuardian a la fin si convinç a vierzi la puarte e al fevele a la grande Ishtar:
“Fermiti, o parone, no sta butâle jù! Fermiti! O larai a visâ la regjine Ereshkigal; le visarai che tu sês rivade, nobile fie de Lune!”
Ma intant che il vuardian al va jù te cjase scure a cirî Ereshkigal i muarts a profitin par rivâ li de puarte e in trop a saltin fûr…
La biele Ishtar no po fa nuie. Masse tart par sierâ la puarte. A son za vignûts fûr a miârs di miârs… no tu ju viodis ma a son za ca, tal mieç di nô.
A son bielzà dentri di nô che nus mangjin… ma no stait a pensâ a la solite flabe dai zombies. Lôr si nudrissin de nestre stesse vite. Al è par chel che, cul passâ dai agns, si fasìn simpri plui debii, simpri plui smamîts, simpri plui flaps e la nestre piel frescje e devente come peleote e si viodin i nestris vues.
Al è par chel che o vivìn cussì pôc. Se il vuardian de tiere dai muarts nol ves lassade vierte la puarte nô o saressin imortâi…
(adatament di une liende)
di Checo Tam
Etichetis: Checo Tam, Contis, Famei, Gjenar fantastic, Gjenar storic
venerdì 6 maggio 2016
Il câs dal curtìs insanganât
A jerin cinc e mieze a matine cuant che il Comissari Rocheton al veve viert cun fuarce la puarte da la ostarie.
«Dâmi une striche di peçot, ostîr. Dongje l'ôr da la strade o ai cjatât un curtìs insanganât. Clamimi ancje Spilot. Cheste volte il câs al è une vore serio».
Nancje une ore dopo, Spilot e Rocheton a jerin ator da taule. Ducj e doi a cjalavin il curtìs.
«Uhm... La robe no mi plâs, Spilot...», al scomence Rocheton «Chi cualchidun al è stât copât. E cumò ti conti ancje cemût che à je sucedude: un om al cjaminave su l'ôr da la strade. Rivât su la curve, al è passât dongje da cise, indulà che al stave platât il sassin. Chest al è saltât fûr e di daûr lu à curtissât. L'om al è colât muart. Po dopo il sassin al à strissinât il sô cuarp e lu à butât in cualchi rivâl. Nissun al à sintût nuie, parcè che l'om nol à vût nancje il timp di tirâ flât. Dut al è stât une vore svelt. Nô cumò o vin di cjatâ il rivâl e ancje il sassin!».
Il comissari al viodeve la muse di Spilot un pôc strambe.
«O viôt che non tu sês convint. Alore ti sclarîs. Il curtìs al è plen di sanc e sul mani si sint un fuart odôr di orâr, come chel che si cjate inta cise su la curve da strade. Chest al mostre che il sassin al jere platât dentri la cise. Cun di plui, là che la cise à finis, si viôt su la tiere la stampe di un om grues e si viodin ancje dôs riadures, come doi agârs. Si capìs che il muart al è stât strissinât vie, viers cualsisedi rivâl e butât jù!».
«Ce storie ingropade...», al dîs Spilot. «E se invezit al è il curtis di un purcitâr, ancjemò sporc di sanc che al stave tornant cjase po dopo vê copât un purcit e salocor fate fieste? Si sa che i purcitârs a doprin l'orâr par insaurî la cjar e chest al mostrarès l'odôr sul mani dal curtis. Plen di vin il purcitâr si è fermât dongje la cise e al è colât. Po dopo al à cirût a gjat il curtis. No lu à cjatât e al è lât vie.»
Nancje finît di cjacarâ, si sint tucâ intor da puarte da stanzie. Al jentre l'ostîr.
«Comissari, di sot al è rivât Bepo, il purcitâr dal paîs. Mi domande se o ai cjatât un curtìs e o ai pensât a lui...».
«Spilot...», al dîs Rocheton, «Eco, sberdeât il câs dal curtis insanganât».
di Massim Furlan
Etichetis: Contis, Gjenar ironic, Gjenar poliziesc, Massim Furlan
mercoledì 4 maggio 2016
A son ma no si viodin
Sparniçâts pa la citât di Udin e ancje tai paîs ator, in chei ultims agns a son nâts i “ centro massaggi”.
Tai gjornâi locâi al ê plen di publicitât , cu la intestazion cinese e sot orari continuât e telefonut e la cinesute che e riduce.
No si sa in cuale scuele cinese a sedin preparadis e la lôr cualifiche la Cine si sa e je grandonone…
E inte cjamare di cumierç, là che a regjistrin lis impresis, cemût sono incuadradis, al vegnial ricognossût il studi fat e metût dongje dal nestri? A fin sedude rilassino il scontrin fiscâl o une buscade par che a tornin a cjatâlis?
Chesç centris a son ducj sierâts, ator ator, di imagjnis che a sticin, che a nascuindin la lûs a la visuâl di ce che al podarès stâ li dentri.
Ce fasarano là dentri? mi domandi! Mi vignarès voie di provâ, pe cervicâl.
Dongje li ca soi a stâ e je une cjase li che lis signorinis cui voi a mandule, che a tabain pôc talian e nuie furlan a spietin i omins, ples di dulintiis, par dismolâju un pôc, e cussì che dopo che a jessin , a tornin fûr gnûfs, frescs come rosis, pronts a continuâ la sunade o passâ la serade plens di gjonde.
Oh, ce bravis lis cinesutis, ce manutis delicadis, ce nininis, cul massaç da la felicitât a fasin passâ ogni mâl ancje al om furlan plui ruspiôs!
di Giuliana Dri
Etichetis: Contis, Giuliana Dri, Gjenar romantic, Gjenar sociâl
lunedì 2 maggio 2016
Cerpî e za si sint profum di Vierte
“Vele la buerute!” Al è dome un sofli, ma za l'om al à ricognossût il vint: al è daûr a lavorâ inte vigne bande Sarvâs, cjapiel di feltri fracât fin scuasi tai voi, gjachete e bregons di frustagn, ator de vite une cinture fate di spali d'indulà che a pendolin une fassinute di vencs, la massanchele e la britule. A si è inacuart dal cambi de direzion e de temperadure dal sofli che i à cjareçât i smursiei ruspiôs de barbe dal dopodimisdì e, intant che lis mans e messedin a svelt cu la britule in mût automatic, pleant e blocant cul venc la vidice fuarte e prometente buine produzion pe vendeme che a vignarà, il so pinsîr al disvoluce il glimuç di ricuarts e sintiments che par ducj nô al à non "vite".
Il pinsîr al svole lizêr scuasi cence fâ câs a la colone sonore di zenevrons, dordei, lodulis, gardelins: bati des alis che lu lumin, i zirin ator ma cence abadâlu, al è jenfri la traietorie dai lôr sgurlaments parce che chescj a son moments di ricercje spasimade di semencis e di stran pai nîts.
Propit cualchi minût indaûr, jenfri la jerbe, i siei voi e vevin lampât un nît di smaiart (zigolo giallo par chei studiâts) di sigûr al jere ben logât, in mieç de rosis e des fueis di tale, ma un come lui, che al à plui oris di "studi" su pai arbui che no intai bancs di scuele e cui libris, nol pues fâ di mancul di inacuarzisi dal unic ucielut che al fâs il nît par tiere! Za intal cjâf i zirin ducj i lavôrs ch'al scugne fâ "se il timp al ten", ma a i ven di pensâ ancje a la sere prime, a cene, cuant che i contave a la femine cun ce ch'al pensave di puartâsi indevant e cussì di bot e sclop no si à metût in mieç il piçul cun cheste frase:
”Paio, la mestre nus a dîte che cuant che tu dopris la britule par cerpî, in talian a si dîs “potare al bruno”, invezit cuant che tu scurtis i cjâfs par dâ lus ai raps di ue, alore si dîs “potare al verde”
In tal cidinôr colât in cusine daspò la jessude dal frut, pari e mari, cui voi, a si jerin cirûts e, simpri cui voi, a si vevin fevelâts di maravee, braùre e tante amirazion par chê favite di frut ch'al jere jentrât in tal discors dal pari come un grant, no di sigûr come un frutin piçul. Ni lui ni la femine a son usâts a bussadis, imbraçaments e cjarecis, ma i lôr cûrs, cul lôr bati a àn involuçât la favite cun dut l'amôr di chest mont, ancje cence doprâ mans, braçs e lavris.
Moments tornats a vivi jenfri il svoletâ dai ucieluts, cjocs di vite e di primevere, intant che la britule, prin preseât regâl dal nono, e va indenant scuasi bessole, un vidiç dopo chel altri, lizere e precise, simbiosi perfete tra mans e cerviel.
Il soreli al va a mont, la fassine di vencs e je finude, l'om al siere la britule e si invie viers cjase cul cûr content pal lavôr fât ben intune biele zornade di Vierte…
di Barbara Battel
Iscriviti a: Coments al post (Atom)


text:
Contecurte e je une Ostarie Leterarie Furlane.
L'argoment di fonde al è la Conte Curte,
une forme narative di valôr e antighe,
une maniere di contâ lis storiis frescje e juste par il web.
In chest lûc virtuâl o din di bevi contis curtis in marilenghe,
metint dongje stuzighets peâts ae narative di pocjis peraulis.
Cheste Ostarie e je vierte a ducj chei che a àn plasê
di lei e scrivi par furlan,
o ancje dome di imparâ a cognossilu.
L'Ostîr, i siei colaboradôrs, i contecurtârs
a mostrin lis lôr oparis metintlis sot il judizi dai letôrs.
Ideis, sugjeriments, parês a son simpri i benvignûts,
soredut se fats cun gracie e par miorâsi,
ma o vin gust ancje dome che si lei par furlan.
Lis ideis di fonde
Nus plasin lis contis "furlanis", e no dome par furlan;
contis che ancje se curtis, a àn pardabon une storie di contâ.
Nus plâs slontanâsi des formis narativis plui dopradis
par pandi storiis di stîl, gjenar e sensibilitât modernis.
Al sarès biel viodi une vore di coments e condivisions,
ancje dome par dî di vê let la conte,
parcè che al è cussì che si ten vîf un blog
e si incrès la cualitât des discussions.
Nus plâs peâ une imagjine par ogni storie,
E nus plâs sburtâ ducj chei che a cjacarin par furlan,
ma a crodin di no jessi bogns di scrivilu,
a cambiâ idee, judantsi cui imprescj che il web al met a disposizion
e cui sugjeriments dal nestri Ostîr.
O pensìn che misturâ il snait des gnovis tecnologjiis cun chel des contis
al puedi jessi une maniere par slungjâ la vite ae nestre lenghe.
Par mandâ une conte
Lis regulis par deventâ un Contecurtâr a son pocjis.
La conte e à di jessi scrite par furlan,
doprant par chel che si rive la grafie uficiâl,
ma cun dutis lis sfumaduris e variants de marilenghe.
E à di zirâ tor lis 2000 batudis, spazis comprendûts,
ancje se dispès o sierin un voli su la lungjece.
Gjenar e stîl de conte a son libars, baste che si conti une storie.
Par jessi biele di lei, une conte e à di jessi biele di viodi:
il plui pussibil curade e cence falopis.
Se o vês dubis di grafie, o il plasê di vê cualchi corezion,
l'Ostîr al è ben content di dâus une man.
Par someti una conte al so judizi,
al baste mandâle, zontade intun document di test,
ae nestre direzion di pueste: contecurte@gmail.com.
Se volês zontait ancje un file cu la imagjine.
Mandantnus la conte,
si aciete che e vegni metude o no metude sul blog,
e che e vegni doprade in cualchi serade o publicazion,
ma si è libars in ogni moment di fâle gjavâ o modificâle.
Une man ae Ostarie
Se sês furlans che a scrivin,
o sês stuzigâts a provâ
la miôr maniere par judâ
Contecurte
e je deventâ contecurtârs e
scrivi contis.
Ma si dâi une man ae ostarie
ancje dome leint il blog,
sparniçant ator pal web lis
contis,
plasint la pagjine sul muselibri
condividint lis contis e lis iniziativis
dal Ostîr e dai Contecurtârs.
E ancje rubrichis come Ecuméne o lets in Ostarie
a son di viodi come rubrichis
viertis
dulà che un al pues dâ il so
contribût.


text:
Miârs
di personis si son dadis dongje sabide ai 21 di Fevrâr a València
pe manifestazion inmaneade de organizazion Escola Valenciana in
ocasion de Zornade internazionâl de lenghe mari. La iniziative e je
stade metude adun come une grande fieste segnade di cjants, di bai e
de partecipazion di grups de tradizion catalane, ma cuntun clâr
intindiment rivendicatîf che al à permetût di dâi visibilitât a
ducj chei che a son impegnâts par une scuele là che il catalan,
inte sô varietât valenziane, al vedi citadinance plene. Un messaç
indreçât al prossim guvier di cheste comunitât autonome par che al
cambii direzion rispiet aes politichis linguistichis negativis
puartadis indenant inte scuele dal esecutîf dal PP cumò in cjarie.
Font:
El Punt Avui,
22/02/15


text:
Cul mês di Lui, il setemanâl in lenghe gaeliche Foinse nol è plui in edicule. Cun di fat, la direzion de societât che e veve otignût i dirits pal gjornâl (Móinéar Teo.) e à decidût di sierâlu e di mandâ a cjase i dodis lavoradôrs che lu metevin adun. Daûr di cheste decision a son resons di nature economiche. Pe direzion de societât editore, di fat, il setemanâl al veve pierdût une buine fete di jentradis publicitariis e za di timp al veve pierditis par 6 mil euros al mês. Foras na Gaeilge, la istituzion che si ocupe de politiche linguistiche pal gaelic e che e je proprietarie de testade, e veve cirût di cjatâ un acuardi cul editôr e e veve proponût un contrat che al previodeve un stanziament di 355 mil euros al an fin al 2013, cuntun aument di passe il 16% rispiet al finanziament di cumò. La direzion de societât che e produseve il setemanâl e à refudât la ufierte e e à decidût di sierâ il gjornâl intant che lis tratativis a jerin inmò in pîts. Foras na Gaeilge al à pandût il so marum par chest compuartament e al à fat savê di jessi daûr a stazâ altris ufiertis par tornâ a inviâ il gjornâl. La cuestion e je stade ancje al centri di un incuintri tra diviers partîts irlandês (Fine Gael, Sinn Féin, Labour Party) preocupâts pe sparizion dal unic setemanâl dut par gaelic.
Font: Gaelport, 26-29-30/06/09 e 02/07/09


text:
Denant dal
faliment dal guvier intal garantî e infuartî i servizis publics par
gaelic, il comissari pe lenghe irlandese Seán Ó Cuirreáin al à
decidût di presentâ lis sôs dimissions. Il comissari, che al à la
incarghe di controlâ che lis istituzions publichis a metin in vore
lis normativis pe lenghe gaeliche, al à denunciât che la plui part
des istituzions publichis no garantìs il dirit dai citadins a
comunicâ cun lôr inte lenghe proprie de Irlande. Baste pensâ che
vie pal 2012 trê cuarts dai plans di politiche linguistiche dai
diviers organisims publics a son scjadûts cence jessi rignuvîts, e
un cuart di chescj al jere fer zaromai di trê agns o fintremai di
plui. Il dât al è ancjemò plui dramatic se si pense che fintremai
intal Gaeltacht, o sei lis areis de Irlande là che il gaelic al à
ancjemò une presince significative, la presince di personâl in stât
di rapuartâsi par gaelic cun citadins e impresis e je une vore
basse. No si pues acetâ – al à dite Ó Cuirreáin – che la
Irlande e pierdi cussì la sô sovranitât linguistiche, che e je la
fonde de identitât e de indipendence de Republiche. Plene poie al
comissari e ae sô denuncie e je rivade no dome di ducj i grups
impegnâts pe lenghe irlandese, ma ancje di cetancj rapresentants dal
mont academic e politic che a àn domandât al guvier irlandês di
cambiâ daurman direzion.
Font:
Irish Times, 05-06/12/13


text:
Il guvier
galizian al è daûr a imbastî une modifiche de leç di
normalizazion linguistiche par slargjâ l’ûs dai toponims uficiâi,
ven a dî chei inte lenghe proprie de Galizie. In particolâr si vûl
intervignî in setôrs là che cumò si doprin dispès toponims
galizians par spagnûl, par esempli intai nons des viis e ta chei des
impresis privadis. Tra lis misuris proponudis si à ancje chê di no
finanziâ i libris di test che a ripuartin i nons di lûc galizians
inte forme spagnole e no ta chê proprie dal paîs. Il proviodiment
nol varà efiet retroatîf.
Font:
La Voz de Galicia, 19/07/12


text:
Viene
Viene (Wien par todesc) e je la capitâl de Austrie, e un dai siei nûf stâts federâts (Bundesland Wien). E je logade tal Est dal paîs, dongje de frontiere cun la Slovachie, su la rive dal Danubi. La citât e je cenglade di ducj i lâts dal stât federât de Basse Austrie. Cuntune popolazion di cirche 1,8 milions di abitants, Viene e je la citât plui grande de Austrie e il plui impuartant centri culturâl e politic.
E je ancje la sede di putropis companiis e istituzions internazionâls, come l'OSCE, l'OPEC, svariadis agjenziis des Nazions Unidis, e ancje de Agjenzie Internazionâl de Energjie Atomiche. Ogni prin dal an inte Musikverein, la cjase de la musiche, al ven fat un Conciert, direzût dai diretôrs di orchestre plui famôs e trasmetût in dut il mont.


text:
(Ifigenija Simonović, 1953)
« i puars, plui di ogni altre robe, e an bisugne di educâ il cûr, e imparâ il necessari par condusi in onestât la lôr vite » al diseve Luîs Scrosoppi (1804-1884) [1]: che il necessari pe vite nol jere un pinsîr par lui. cui sa mai invezit, a cui che al pensave come mestre educadore dal cûr !
i puars a son simpri stâts dome chel che podevin: si che duncje pôc o nuie. jessint cussients par prins, di no vê nissune reson di svantâ in face al podê: scomençant de potence plui alte. parcè che di une bande, il pecjât di ogni dì (di ognidun: se ancje un just al fale almancul siet voltis, tal ordin de zornade [2], figurâsi!) al è un clapon che al strissine jenfri lis sgrifis dal diaul. e di chê altre, il scûr de gnot, il no cognossût, cu la pôre di colâ in bocje al piês, boiat di un mont, a sburtin invocazion cence concuardie:
jo cumò mi pon culì / e no sai si o rivi al dì / rivâ o no rivâ / trê graciis al Signôr vuei domandâ: / confession, comunion, vueli sant / Pari, Fi e Spirtussant
ve, alore, la acetazion dal propri stât, cence pierdisi in cjacaris. l’adatâsi cun pazience cence straçâ peraulis. l’usâsi a sopuartâ a sut: vivint simpri in sotanance umile: dal siôr e dal pastôr. ducj i doi simpri di chê altre bande. e in rassegnade sudizion dal Signôr, diunusvuiardi
Signorut, l’om al è ca, / vô o savês chel che i pues coventâ / in chest mont e ta chel altri: / jo no us dîs plui nujaltri.
il mont di culì e chel di là, stazâts in dutun: tant che une sprolungje dal stes aiar. un vistî il midiesim abit. lant dilunc tal stes stamp. forsit par chest, al plui sveât, i ven di cjapâ sù un snait disinvolt. biel pratic. sfrancjât. alusîf e cimiant: une sorte di “sume teologjiche” in bande di Tomâs [3]. ma une vore plui strente:
Signôr / daitmi la gracie de salût / la vacje inte stale / il purcit intal cjôt. / blave di vendi / bêçs di spindi / e une frute intal jet. / Signôr benedet / no us domandi nujatri / ni in chest mont / ni in chel atri.
e di rif o di raf, la prime blave la vent cun devozion, propit al paron: cence nancje domandâsi se dute chê sfilze e fos ancje di sest.
il sintiment plui intim dal vêr puaret, al à sù pardabon un sopuartâ dut rassegnât. dentri une cussience cence lancûr.
si sintîs a dî, ninine, che o soi muart in chest paîs, mi darês un “de profundis” che us al torni in paradîs. [4]
intant che la preiere dal inocent e tuche ben planc a lis paurtis de storie: vueris, invasions, presonîrs, muarts
Signorut, cheste preiere / jo us e dîs matine e sere: / fait che al torni il gno papà ...
chês puartis però, si tegnin sieradis: cuissà cetant inmò. jessint che ideis e credos lis an fatis vignî masse griviis di movi. chei che invezit a dovaressin cognossi il ce fâ [5] e àn miôr sprolungjâsi in moviments di lavris a domandâ miracui. restant sorts ai torments cence colpis. cui mai crodial inmò ai agnui: che pûr a son su la tiere[6]. miôr crodi al diaul che nol esist: se no chel che o fasin sù, nô. culì: cu lis nestris mans.
« l’infier a son chei altris » al disarà Sartre [7]. ce grande intuizion.
par fortune, a dreçâ il cûr, e baste une cjante
ciribiribin doman je fieste…
benedete la ligrie / ben amade da Signôr /
a cjantâ su la sô ore / no si à mai pierdût l’onôr
ciribiribin no si lavore…
domandât o ai une rosine / al gno zovin benedet /
lui mi à scuarte la manine / e o ai cjapât un biel macet
ciribiribin si passe l’ore…
sù pes scjalis no ti tocji / ma in tal jet in mans a mi /
e sot la plete ghiti ghiti / fin che il muini al sune il dì.
ciribiribin a fâ l’amôr …
_______________
[1] secont sant furlan in ordin di rivade, che il prin al è stât Paulìn di Acuilee, ai timps di Carli il Grand: mil dusinte e passe agns indaûr. cuant che la peraule Filioque, une volte zontade intal simbul nicen, e à stiçat un macel jenfri lis glesiis. no jere la prime volte, tant macul la ultime.
[2] Proverbis 24, 16.
[3] Summa Theologiae la opare plui famose di Tomâs d'Aquin, scrite jenfri il 1265 e il 1274 (cinc parts, in cuatri volums, par un totâl di 3.800 pagjinis).
[4] Salustri, lirichis di “la sedon salvadie”
[5] Matieu 5, 6: beâts chêi che àn fan e sêt de justizie …


text:
Conte n. 160
lunedì 17 gennaio 2011
Tal mieç dal vât
Conte n. 160
9 coments:
- Sandri ha detto...
-
Biele: ise ispirade di un fat di veretât precîs?
- 18/01/11, 11:48
- triku ha detto...
-
La conte no je ispirade a di un fat reâl, ma al è alc che al varès podût sucedi (e che forsit di cualchi bande al è ancje sucedût).
O soi partît di doi elements storics: 1) la situazion economiche e sociâl disperade che si veve in Friûl sul imprin dal secul XIX e che e à viodût un pic intal 1817 che, inte memorie popolâr, al è restât come "l'an de fam" cun cetancj furlans muarts pardabon di fam; 2) la presince gruesse di "bandîts" o "brigants di strade" che a puartât lis autoritâts austriachis a sburtâ a armâ ancje lis vuardiis comunâls par fâi cuintri.
Il vât sul Cormôr (Carmôr te varietât locâl), tra Torean e Culugne, al è un dai lûcs là che i "brigants" a operavin.
La conte e je nassude di li...
Carli
- 18/01/11, 13:33
- nelodifeagne_51 ha detto...
-
Dopo vê lete cheste conte mi gjavi propit il cjapiel. Brâf pardabon. E mi sint onorât di scrivi in chest Blog leterari indulà che a scrivin scritôrs cussì brâfs
- 18/01/11, 22:58
-
-
Carli, propit biele!
Tu mi fasis vignî iniment une straordenarie descrizion di Gortani de Tresemane viere, dulà che lui al conte dal puint dal morarat, che o pensi che al fos li che cumò e je la concessionarie di Ferri, par lâ di Udin a Felet. Li e zirave propit une bande di brigants, che a son stâts cjapâts e i doi caporions ghiliotinâts in Zardin Grant il 25 di fevrâr dal 1811 (il Friûl al ospitave in chê volte i Francês).
Par cui che al vûl jentrâ tal teme (che mi à une vore cjapât cualchi an indaûr) al è il biel libri di Furio Bianco "Contadini, sbirri e contrabbandieri nel Friuli del Settecento".
Al sarès ancje alcaltri di zontâ ma in câs o tornarìn parsore fra cuatri "Contis misteriosis", o podês capî parcè ;-)
Mandi.
- 18/01/11, 23:19
- Jaio Furlanâr ha detto...
-
Mi plâs parcé che a si lei come il fîl dal vueli ch'al cole di une butilie. Dome une robe, come simpri no par fâ dispiet ma par cirî di fâ miôr, parcé publicâ cule conte ancje doi altris articui? O crôt che al sarès miôr di lassâ al scritôr dut il puest che al merete, amancul pal prin dí de publicazion.
- 19/01/11, 17:44
-
-
La conte di Carli e je sù di lunis,
i articui che tu disis son vignûts fûr vuê...
prove cjale lis datis e lis oris ;)
- 19/01/11, 21:49
- Jaio Furlanâr ha detto...
-
Inmó alc sule gnove grafie. No par contestâle ma juste par dî ce chi pensi. In te conte il Carli al scrîf:
Al jere un biel pieç. Sule peraule, pieç, o soi simpri mâl restât par vie chi no le ai mai sintude pronunziâ cussí ma simpri cun la esse e che cheste ç a mi somee artifiziâl...Amancul che etimologjicamentri cualchidun al puedi spiegâmi il parcé.
- 20/01/11, 07:22
- Jaio Furlanâr ha detto...
-
Sule quistion dal spazi da lassâ al scritôr, mi scûsi ma tal gno argagn iar si viodeve dome le date de conte dal Carli e pai articui si viodeve dome lis oris. Vuê a si viôt le date dal 17 tal articul su Gurize e tar chê dal misteri al reste il misteri parcé che no si viôt ne date ne ore:-)
A dî il vêr, o jeri vignût su Contecurte quant chi ai viodût l'articul dal Carli sul Reader che in chel moment al jere di bessôl ma cuant chi soi rivât su Contecurte o ai cjatât insiemit chei altris doi articui. O ai di vê fat il clic sul Reader juste al moment che i doi articui a vignivin publicâts.Perdon.
- 20/01/11, 07:36
- triku ha detto...
-
Cuntun tic di ritart, ma o volevi dî grazie a Sandri, Nelo, Gianfranco e Jaio: o ai propite gust che la storie us vedi plasude.
@ Nelo: par fortune che achì no si rive a viodi cuant che un al devente ros, parcè che cun cheste sviolinade achì cence bevi un tai o jere deventât colôr puinte!
@ Gianfranco: ca di cuatri contis misteriosis o riscji fintremai di lâ in pension, no si pues miche tignî cualchidun cu la curiositât par cussì tant timp... ;)
@ Jaio: la grafie e je simpri alc di artificiâl in dutis lis lenghis, duncje nuie pôre. Ta chest câs specific a son ancje zonis dal Friûl là che si pronuncie propit cul "ç". L'impuartant al è che tal lei ognidun al ledi daûr de sô varietât.
Carli
- 31/01/11, 14:51


text:
Conte n. 157
lunedì 27 dicembre 2010
La codebue
Conte n. 157
7 coments:
-
-
A mi lei Checo Tam mi plâs simpri: che a sedin robis veris o inventadis, contis lungjis o curtis, al rive simpri a fâti colâ dentri de storie.
Dome cualchi consei: ocjo cun cualchi regulute di gramatiche (lapil > pl. lapii, no lapils)e cui adietîfs, a metiju masse dispès devant dal sostantîf si va a pericul di cjapâ une ande taliane.
In ogni câs brâf.
Il Camarîr
- 27/12/10, 16:04
- Dame mit Fächer ha detto...
-
Biele conte!
"Codebue", mi risultave dal dut gnove la peraule ma o soi rivade a cjatâle in "La vita in Friuli: usi, costumi, credenze, pregiudizî e superstizioni popolari" di Valentino Ostermann: "Code bue o code buje, bissabore, bissòn, sciòn (uragano tromba marina).
Vevi simpri dit "rogan", ancje parcè mi visi che di frute, il 28 di Lui, in glesie a Palaçûl, al vignive metût un catafalc cuviert di tele nere par ricuardà un disastrôs event dal 1867.
- 28/12/10, 11:09
-
-
mi cjapi jo la colpe su lapil/lapii
che il checo e jere la uniche peraule che mi veve dit cirile tu che nol saveve cemût voltâ lapilli
o cambi subit
pluitost ancje jo non vevi mai sintût doprâ la "codebue", ma propit mai
si impare simpri alc :)
- 28/12/10, 12:27
-
-
Alore i dedichi al ostîr la lezionute a pene publicade ;)
il Camarîr
- 29/12/10, 20:03
-
-
graciis!
o començâvi a disperâ ;)
- 30/12/10, 13:58
-
-
Vuei e sameave che e vignìs une codebue... e il cìl dal tramont al jere un spetacul zàl e grìs... véso viodùt ce robis?
- 27/06/15, 23:35
-
-
Insome... e je rivade ancje in Venit! robis di fâ pôre... mi domandi trop che al jere fuart il rogant... se di plui di chel dal astât 2010 che al à dât il spunto a cheste conte...
/CT
- 10/07/15, 10:59


text:
lunedì 20 giugno 2011
GJOLDIMENTS FORESCJ
18 coments:
-
-
Biele Checo Tam, e un'atre volte o resti... "une hawaiane" e dopo "si metè intun banc des ultimis filis."
- 20/06/11, 19:15
-
-
Parcè si metè intun banc des ultimis riis? Par restâ platât...
In questo racconto c'è molto di vero... C.T.
- 21/06/11, 12:04
-
-
A l'è propit par chest co soi restat cul voli viart, e pardabon eh, e soredut par une golarine hawaiane a rosis, e pardabon dos voltis eh!
- 21/06/11, 16:27
- gelostellato ha detto...
-
A mi mi plâs une vore il disc :D
- 22/06/11, 00:12
- Jaio Furlanâr ha detto...
-
Le conte mi a fat pensâ a une cjançon ungjarês intitulade Szomorú Vasárnap (Domenie nere) che forsite e varès stât miôr al puest di Unknown pleasures. Par chei che no le cognossin, lait achi http://it.wikipedia.org/wiki/Gloomy_Sunday le cjançon a jere cussí lancurôse che a jere stade proibide par vie dai suicidis che a sussitave.
A mi fâs pensâ ancje a Jacques Brel che al cjantave di spes i soi amôrs pierdûts o mai avûts. Mi somee un grum intime e personâl che scuâsi o mi scusarès di vêle lete. Ma se il scritôr a le a scrite, dopodut, al é parcé che al voleve fâle lei.
Ognidun di nô tal scrivi o tal lei o sin tributaris di ce chi sin o ce che i vin stât. Duncje o dîs ce chi sint.
Sul furlan doprât o ai notât: "Lontan a sparavin dai colps" Che mi somee masse talian par no dîmi che forsit le conte a é stade prime scrite par talian e po voltade.
Par spirt di savê e no par criticâ in tal ûltim paragraf o lei "Si poiò" indulà che jo o varès mitût si poià. Vêr o no vêr, diseitlu vualtris.
- 22/06/11, 07:26
-
-
La conte e je scrite par furlan ma si base su di une poesie "prosade" scrite il 31 di dicembar dal 1982 dal autôr che mai al varès pensât che intal avignî lis emozions a saressin finidis in pasto a tutti intune ostarie virtuâl!
- 22/06/11, 10:47
-
-
Autor, o autoresse, al sares mior che cui ca l'hà i comands in man al obleassi i commentators a firmasi - pene l'epurazion dal fa!
Contecurte e ha di essi clare e rispettose, se no ul piardi i clients che an voe di bevi doc e no misturis!!!
- 22/06/11, 13:02
- Contecurte ha detto...
-
Ma no stâ jessi cussì intransigjent, dài ;)
a part che nus sa tant che chel parsore al è ancjemò il Checo, e po, su dai, nol è cussì grâf ;)
(Se al è il nestri famei, po, cul cjâf che al à, vin di perdonâi sigure di no jessisi firmât :)
- 22/06/11, 13:39
- Contecurte ha detto...
-
poiò pensi che al jere une falope di batidure, par cumò o vin cambiât, salvo indicazions contraries dal famei. :)
- 22/06/11, 13:42
-
-
O pensi che la bambole hawaiane e sarès plasude a un donnaiolo come Frank!
checo Tam (viodistu che cumò mi soi firmâ?)
- 22/06/11, 20:22
-
-
Ah ben, canae di un Checo, cumò nissun si fidarà di une triplete!
Mandi
Frank
- 23/06/11, 08:44
-
-
Frank! Troviamci un giorno in centro per un bicchierino... un liquorino... :-)
Firmato non Diaz
Ma Bon Checo Tam!
- 23/06/11, 13:45
- Sun Dru-thi ha detto...
-
Biel e al lasè ancje un tic di sperance pal frutaçat..cuissà se riverà le fantate o se LA FINE ARRIVERA'??
- 26/06/11, 17:43
-
-
Szomorú Vasárnap ... la cjançon ongjarese sugjeride di Jaio le ai sintude... e je note soredut te version merecane come Gloomy Sunday (o ind ai scoltade chê dal complès merecan di "deathrock" Christian Death, cu la cjantante Gitane DeMone a la vôs). In efiets e larès benon ma sta di fat che l'autôr chê frede sere di invier al stave scoltant i JOY DIVISION, grop di un cjantant che si jere picjât...
Checotam
- 27/06/11, 15:41
- Jaio Furlanâr ha detto...
-
Usti!
- 08/07/11, 22:07
-
-
La frase UNE GNOVE ALBE E STAVE SFANTANT naturalmentri no je ni altri che une cjançon dia Joy Division: NEW DAWN FADES!
checo
- 15/07/11, 08:57
-
-
Checo, vulin sinti une "cover" di GNOVE ALBE sunade da Francis and the Phantoms!
- 10/12/11, 14:24
-
-
Cjar anonymous... mi displas X te ma li s Phantasimis no sunin plui
- 22/03/14, 20:29


text:
lunedì 2 maggio 2011
IL PESCE PALLA
9 coments:
- Dame mit Fächer ha detto...
-
Propite îr o pensavi a la storie dal frut scjampât di cjase a Basaldiele e mi domandavi cuissà cuai che saran i siei siums, stant ca no jere la prime volte cal tentave la fughe.
Cussì, cheste biele conte a devente di atualitât, ancje se ambientade tai
agns Sessante.
Ben cjatade in Ostarie, Leonora!
- 02/05/11, 13:00
- HaDa ha detto...
-
Gracie da acoglience,Dame.
No ai sintut le storie dal frut di Basaldiele. E...mi a tocjat le syncronie cul fat di cronache.
Che conte chi no jè propit une conte. E arin notis par une storie di filmà. O pensavi a un sogjet pal concors dal film par furlan.
..ispirade das contis dal moro. Me barbe.
Bien cjatade in ostarie, Done Bete.
- 02/05/11, 23:24
- HaDa ha detto...
-
Gracie da ospitalitat e dal "lavor" di corezion a Contecurte.
Biel sedi chi.
Leonore
- 02/05/11, 23:31
- nelodifeagne_51 ha detto...
-
Brave Leonora. Pecjât dome, che chel puar frutat al vedi bandonât il so paîs di bessôl. Po dopo par là indulà?
- 02/05/11, 23:37
- HaDa ha detto...
-
Mah...Nelo,in Americhe,forsit.
Nol veve vut tant chist frut, libris di biblioteche dai ains cinquante. Robàs, magari.
Si ere fat une so idee dal mont. Sbagljade, ma no pluj di che si fasin ducj. Le so storie in Americhe cui bès dal moro... bòn, baste viodi un film. Chelì. Simpri chè.
...o un'atre,
...tipo?
Se ti ven alc fami savè.
Mandi
leonore
- 04/05/11, 22:30
- HaDa ha detto...
-
Questo commento è stato eliminato dall'autore.
- 07/05/11, 11:50
- HaDa ha detto...
-
O stoi leìnt lis contis di chiste ostarie e gjoldint plui di chel che o vares pensat.
…il discors de emigazion mi ha fat tornà in ment un seminari dal 2006in cui mi soi cjatade catapultade di un dì a a chel atri, forsit no par cas.
RECUPERI
2006.
IL FINALE DI “CONTA E RACCONTA”
3° FESTIVAL della LETTERATURA ORALE
Udine 15 – 20 ottobre 2020
Organizzato da SINTìNSI – MECCANISMI DI RITORNO
Le version original dal me articul a je stade postade a chi:
http://societe.forumfree.it/?t=36609342&st=30
Al faseve part di chiste riviste numar unic che o vin metut su in quatri e quatri vot, lavorant di dì e di gnot. Il numar zero di "Sintìnsi. Echi da vicino" e are le nestre presentaziòn di un progjet sul pussibil svilup dal Friul, partint da lis radiis...e o vevin pensat di scrivi come se dut chel che o vevin progjetat al fos stat realizat.
L'idee di font e are il recupero di ducj i leams cui emigrants furlans des Americhis, Canada e Autstralie...
...partint da lis radiis, ma tal nestri grop li radiis e arin furlanis, venetis, croatis e brasilianis!!! Di dut!...
- 07/05/11, 12:12
- HaDa ha detto...
-
il progjet , dopo le presentazion a Villa Manin, al'è stat publicat a chi
Cun corezions che no ai mai aprovat. www.areaodeon.it/download/AO-SU-sintinsi.pdf
www.areaodeon.it/download/Sintinsi-bollettino-n0.pdf
Mandi a le ostarie.
- 07/05/11, 12:16
- HaDa ha detto...
-
lis "ladriis"...li "radiis" e clòpin, plui di chel che un al pense...
- 07/05/11, 14:06